IZVEDBENI SKLEP KOMISIJE

z dne 4. avgusta 2017

o objavi enotnega dokumenta iz člena 94(1)(d) Uredbe (EU) št. 1308/2013 Evropskega parlamenta in Sveta v Uradnem listu Evropske unije ter sklica na objavo specifikacije proizvoda za ime v vinskem sektorju

(Ribeiras do Morrazo (ZGO))

(2017/C 255/13)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 97(3) Uredbe,

ob upoštevanju naslednjega:

V skladu s členom 97(2) Uredbe (EU) št. 1308/2013 je Komisija vlogo preučila in sklenila, da izpolnjuje pogoje iz členov od 93 do 96, člena 97(1) ter členov 100, 101 in 102 navedene uredbe.

SKLENILA:

Edini člen

Enotni dokument, pripravljen v skladu s členom 94(1)(d) Uredbe (EU) št. 1308/2013, in sklic na objavo specifikacije proizvoda za ime „Ribeiras do Morrazo“ (ZGO) sta v Prilogi k temu sklepu.

V skladu s členom 98 Uredbe (EU) št. 1308/2013 je objava tega sklepa podlaga za uveljavljanje pravice do ugovora zoper zaščito imena iz prvega odstavka tega člena v dveh mesecih od dneva njegove objave v Uradnem listu Evropske unije.

(1) UL L 347, 20.12.2013, str. 671.

PRILOGA

ENOTNI DOKUMENT

„RIBEIRAS DO MORRAZO“

PGI-ES-02238

Datum vložitve vloge: 24.11.2016

1. Ime za registracijo

Ribeiras do Morrazo

2. Vrsta geografske označbe

ZGO – zaščitena geografska označba

3. Kategorije proizvodov vinske trte

1. Vino

4. Opis vina

Belo vino

Vino je suho, sveže in gladko v ustih, je čisto in živahno z značilnimi aromami, v katerih je zaznati lastnosti surovin, iz katerih je vino pridobljeno. Ima srednjo vsebnost alkohola, arome so cvetlične in sadne, kisline so dobro uravnotežene. Arome so zelo intenzivne.

Splošne analitske lastnosti

Najmanjši delež dejanskega alkohola (v vol. %) 11,5 Najnižja skupna vsebnost kisline 5 gramov na liter, izraženih kot vinska kislina Najvišja vsebnost hlapnih kislin (v miliekvivalentih na liter) 17,9 Najvišja skupna vsebnost žveplovega dioksida (v miligramih na liter) 200

Rdeče vino

Vino je suho, sveže in gladko v ustih, je čisto in živahno z značilnimi aromami, v katerih je zaznati lastnosti surovin, iz katerih je vino pridobljeno. Ima srednjo vsebnost alkohola, arome so cvetlične in sadne, kisline so dobro uravnotežene. Na videz je vino zelo temno.

Splošne analitske lastnosti

Najmanjši delež dejanskega alkohola (v vol. %) 10 Najnižja skupna vsebnost kisline 5 gramov na liter, izraženih kot vinska kislina Najvišja vsebnost hlapnih kislin (v miliekvivalentih na liter) 17,9 Najvišja skupna vsebnost žveplovega dioksida (v miligramih na liter) 150

5. Enološki postopki

(a) Osnovni enološki postopki

Postopki gojenja

Grozdje se trga v zaboje za grozdje ali druge posode, ki jih odobri pristojni organ.

Posebni enološki postopki

Največji donos pri proizvodnji vina je 68 litrov na 100 kilogramov grozdja.

(b) Največji donosi

Bele sorte

10 000 kg grozdja na hektar

Bele sorte

68 hl/ha

Rdeče sorte

8 000 kg grozdja na hektar

Rdeče sorte

54,4 hl/ha

6. Razmejeno območje

Zemljišča, ki so primerna za proizvodnjo grozdja in ležijo na nadmorski višini pod 300 m v občinah Bueu, Cangas, Marín, Moaña, Poio, Pontevedra, Redondela in Vilaboa v provinci Pontevedra avtonomne skupnosti Galicija.

7. Glavne sorte vinske trte

Branco Lexitimo, sopomenka za: Albarin Blanco

Caiño Tinto

Caiño Blanco

Brancellao

Albariño

Mencia

Godello

Espadeiro

Pedral

Loureiro Tinto

Loureira

Souson

Treixadura

Torrontes

8. Opis povezave

Na območju proizvodnje je vlažno oceansko podnebje z 2 100 sončnimi urami na leto, zmernimi temperaturami in majhnim temperaturnim razponom (med 7,3 °C in 25,7 °C) med rastno dobo; temperature pozimi so visoke, pozebe skoraj ni, količina padavin pa je med 1 300 in 1 800 mm. Območje ščiti več gorskih formacij, zato je količina padavin poleti omejena. Skupaj z relativno visokimi poletnimi temperaturami to povzroča visoko raven evapotranspiracije. Zato je v tem času poudarjen vpliv Sredozemlja s povprečnimi temperaturami okoli 18 °C, kar podpira gojenje trt.

Trte se na tem obalnem območju gojijo na položnih gričih v zavetrni legi, skoraj vedno na manj kot 150 metrih nadmorske višine. Večina tal je zmerno kislih in propustnih z majhno razpoložljivo vlago in omejeno vsebnostjo organske snovi v gornji plasti. Večinoma so to stara tla z zadostno globino, ki jih sončna toploto dobro ogreje, zaradi česar so primerna za gojenje. Matična podlaga je večinoma iz geoloških izdankov iz hercinske orogeneze in nekoliko preobraženih sedimentnih kamnin. Zaradi zmerne količine grobe snovi so tla zelo propustna in preprosta za obdelavo. Najpogostejša tipa tal sta peščeno-ilovnati ali ilovnati z lahko teksturo, dobrim osuševanjem in optimalno zračnostjo. Poleg tega so rahla in zmerno kisla, zlasti na položnih pobočjih. Zaradi tega je grozdje odlične kakovosti.

Vina so sveža z uravnoteženo vsebnostjo alkohola. Bela vina imajo bleščeče zlatorumene tone in izrazite cvetlične in sadne arome. V ustih so lahka in sveža z dobrim aromatičnim potencialom in rahlim zatonom po agrumih. Barva rdečih vin je srednje intenzivna, s češnjevo rdečimi toni in vijoličnimi odtenki So srednje strukture in gladka v ustih z aromami rdečega jagodičja in divjih sadežev ter rahlo taničnim zatonom.

Vina so očiten odraz temperatur, padavin in razmer za kmetijstvo, k čemur je treba dodati še človeški dejavnik. Ta se kaže v uporabi dobro prilagojenih sort (samo avtohtone sorte, prilagojene okolju), zasaditvi trt na dobro izpostavljenih legah s toplimi in propustnimi tlemi ali na območjih s posebnimi razmerami, kot so peščena tla in sipine ali granitna pobočja, ki so značilna za to geografsko območje. S tradicionalnimi gojitvenimi oblikami in obrezovanjem se ustvarijo vinogradi z nizko obrezanimi in gosto nasajenimi trsi, ki so tako bolje izpostavljeni morskim vplivom. Zaradi teh razmer so vina s tega območja uravnotežena in harmonična z odlično aromo in dobro obstojnostjo.

9. Bistveni dodatni pogoji

Pravni okvir:

V nacionalni zakonodaji

Vrsta dodatnega pogoja:

Stekleničenje na razmejenem območju

Opis pogoja:

Vina je treba proizvajati in stekleničiti na razmejenem geografskem območju proizvodnje. Prevoz in stekleničenje vina zunaj območja proizvodnje lahko poslabšata kakovost vina, kar lahko povzroči redukcijsko-oksidacijsko reakcijo, spremembe temperature itn. Tveganje z razdaljo narašča. Stekleničenje na območju porekla omogoča ohranjaje lastnosti in kakovost proizvoda. Zaradi tega ter zaradi izkušenj in korenitega poznavanja posebne kakovosti vina, ki so jih lokalni proizvajalci pridobili skozi čas, je treba vino stekleničiti na območju porekla. Tako se ohranijo vse fizikalno-kemične in organoleptične lastnosti teh vin.

Pravni okvir:

V nacionalni zakonodaji

Vrsta dodatnega pogoja:

Dodatne določbe v zvezi z označevanjem

Opis pogoja:

Na vseh steklenicah mora biti oštevilčena etiketa, ki jo izda kontrolni organ in jo namesti vinska klet. Na etiketi mora biti logotip geografske označbe iz Priloge II k specifikaciji proizvoda.

Povezava na specifikacijo proizvoda

http://mediorural.xunta.gal/uploads/media/Pliego_Condiciones_Ribeiras_do_Morrazo_abril_2016_C.pdf